རིགས་ཀུན་ཁྱབ་བདག་ཧེ་རུ་ཀ་དཔལ་རྗེ།།རྗེ་བཙུན་ཨ་བྷྱའི་མཚན་ཅན་འཇམ་པའི་དབྱངས།།དབྱངས་ཅན་དགྱེས་བཞད་རྡོ་རྗེའི་སྐྱེས་འཕྲེང་མཆོག།མཆོག་གསུམ་བླ་མ་ལྷ་ཡིས་དགེ་ལེགས་སྩོལ།།རང་ཉིད་ལམ་གོལ་འཁྱམས་པའི་བྱིས་པ་ཡིས།།གཞན་ལ་བསླབ་བྱའི་གནས་སྟོན་བཞད་གད་གནས།།ཡིན་མོད་དད་བརྩོན་རྣམ་དཔྱོད་ཕུལ་བྱུང་ལྡན།།དགེ་སློང་ཚུལ་ཁྲིམས་རྒྱ་མཚོས་བསྐུལ་ཕྱིར་སྤེལ།།ང་ཅག་སྔོན་བསགས་ལེགས་བྱས་བསོད་ནམས་ལས།།ལས་ཀྱི་མཐུ་ཡིས་དལ་འབྱོར་ཐོབ་ན་ཡང་།།ཡང་དག་དོན་གྱི་སྙིང་པོ་མ་བླང་ན།།ན་རྒ་འཆི་བའི་དགྲ་འདིས་བཅོམ་པར་ངེས།།ཡང་དང་ཡང་དུ་རྙེད་དཀའ་དལ་འབྱོར་འདི།།མྱུར་བ་མྱུར་བར་འཇིག་པའི་ཚུལ་བསམ་ནས།།རང་གིས་རང་ལ་ལྕག་གིས་མ་བསྐུལ་ན།།གྲོགས་ཀྱིས་གྲོགས་ལ་བཤད་ཀྱང་ཕན་པ་དཀའ།།ནམ་ཞིག་འདི་སྣང་འགག་པའི་དུས་ཀྱི་ཚེ།།ཚེ་འདིའི་གཉེན་ནོར་གང་ཡང་རྗེས་མི་འབྲང་།།འབྲང་བར་ངེས་པ་དཀར་ནག་ལས་འབྲས་ཡིན།།ཡིན་པར་སོམས་ལ་ལེགས་ཉེས་བླང་དོར་འཚལ།།ཚེ་འདིའི་ཕུན་ཚོགས་ཐམས་ཅད་སྡུག་བསྔལ་གཞི།།མི་འདོད་སྣ་ཚོགས་བསྐྱེད་པའི་རྒྱུར་མཐོང་ལ།།གཏན་གྱི་ལེགས་ཚོགས་ཐམས་ཅད་འབྱུང་བའི་གཞི།།རྣམ་དཀར་དགེ་ཚོགས་སྒྲུབ་ལ་ནན་ཏན་མཛོད།།སངས་རྒྱས་ཀུན་དངོས་དངོས་བརྒྱུད་བླ་མ་དང་།།བསླུ་བ་མེད་པའི་ལྷ་མཆོག་མཆོག་གསུམ་ལ།།ཚེ་རབས་འཕྲེང་བར་སྐྱབས་གསོལ་གསོལ་བཏབ་ན།།འདི་ཕྱིའི་འདོད་དོན་དོན་གཉིས་ལྷུན་གྲུབ་ཡོངས།།ཐོག་མེད་དུས་ནས་དྲིན་གྱིས་བསྐྱངས་པའི་མ།།མ་ལུས་འགྲོ་བའི་སྡུག་བསྔལ་མྱོང་བའི་ཚུལ།།ཚུལ་བཞིན་བསམ་སྟེ་བརྩེ་བས་གཞན་གྱི་ཁུར།།ཁུར་དུ་བླང་ལ་བྱང་ཆུབ་སེམས་མཆོག་བསྐྱེད།།ཟླ་མེད་བཤེས་གཉེན་དམ་པའི་ཞབས་བསྟེན་ནས།།གྲངས་མེད་ཟབ་དང་རྒྱ་ཆེའི་གསུང་རབ་དོན།།གཡེང་མེད་ཐོས་བསམ་བསྒོམ་པས་སྒྲོ་འདོགས་བཅས།།བླ་མེད་རིམ་གཉིས་ཉམས་རྟོགས་འབྲས་སྨིན་མཛོད།།དོན་ཡོད་བྱེད་ནུས་རང་དབང་ལྡན་དུས་འདིར།།དོན་མེད་མི་ཚེ་སྟོང་ཟད་མ་བྱས་པར།།དོན་གྱི་སྙིང་པོ་ཚེ་འདི་བློས་བཏང་ནས།།དོན་ལྡན་ཆོས་ལ་ཉིན་མཚན་གཞོལ་ན་ལེགས།།བསླབ་གསུམ་སྡོམ་པ་དམ་ཚིག་མིག་བཞིན་བསྲུང་།།སྒོ་གསུམ་སྤྱོད་པ་མཐའ་དག་ཆོས་དང་བསྟུན།།དུས་གསུམ་དགེ་ཚོགས་མར་གྱུར་སེམས་ཅད་རྣམས།།སྐུ་གསུམ་གོ་འཕང་ཐོབ་ཕྱིར་བསྔོ་སྨོན་གྱིས།།དེ་ལྟར་འགའ་ལ་ཕན་སྙམ་དོན་ལྡན་གཏམ།།གཏམ་སྙན་རྣམ་དཀར་དགེ་ལ་བསྐུལ་བའི་ཚིག།ཚིགས་བཅད་མུ་ཏིག་དཀར་པོའི་དོ་ཤལ་ཕྲེང་།།ཕྲེང་མཛེས་སློབ་བུ་ཁྱོད་ཀྱི་མགུལ་དུ་ཕུལ།།འདིས་མཚོན་དགེ་ཚོགས་ཡར་ངོའི་ཟླ་བ་ལྟར།།དཀར་བའི་མཐུ་ལས་ལུས་ཅན་ཕན་བདེའི་གཞི།ཐུབ་བསྟན་སྙིང་པོ་ཞྭ་སེར་འཆང་བའི་ལུགས།།མི་ཉམས་ཆུ་གཏེར་བཞིན་དུ་རྒྱས་གྱུར་ཅིག།